M. Sabolová, poslankyňa: (2009-11-03):
Druhá moja poznámka, keď som sa prihlasovala do rozpravy, sa týka dopoludňajšieho rokovania. Bolo veľmi zaujímavé z horných lavíc sledovať pána ministra financií pri vystúpení pani ministerky Tomanovej. Neviem, či so smútkom, alebo či to bolo možné reálne počúvať, čo tu odznelo, pretože so štátnym rozpočtom toto vystúpenie nemalo nič spoločné a očakávala som od pani ministerky Tomanovej, že si obháji svoj rezort sociálnych vecí. A teraz k téme, ku ktorej som sa prihlásila. Je to rezort ministerstva zdravotníctva. Moje vystúpenie bude pomerne stručné, nebude o veľkých a malých číslach, bude skôr o vecnom probléme, ktorý, ak sa nevyrieši, môžeme tu hovoriť o rozpočte ministerstva zdravotníctva, koľko chceme. V septembri tohto roku pán minister Raši prejavil aj v médiách veľké potešenie, vyjadril spokojnosť aj v čase krízy s rozpočtom. No mne sa zdá, že len naoko. Pretože v číselnom hodnotení ministerstvo zdravotníctva bude mať síce viac peňazí, ale len vďaka priemerke v národnom hospodárstve. Nie je to ani navýšením za poistencov štátu, ktoré máme dnes 4,9 %, prísľuby programového vyhlásenie vlády v roku 2006 boli, že v roku 2007 bude odvod za poistencov štátu 5 %. My vieme veľmi dobre tú genézu. Dnes v rozpočte podľa toho, ak sa rozpočítajú prostriedky na každého občana, je to len 4,78 %. Čiže my ideme opačným smerom. Čiže SMER sa asi vydal na nie dobrú cestu. Navýšenie tých prostriedkov nie je ani zvýšením kapitálových výdavkov, pretože v rezorte zdravotníctva dosť razantne, tak ako aj v iných rezortoch, ako tu zaznelo, poklesli kapitálové výdavky a sú len veľmi úzko špecializované na sanáciu štátnych zariadení. Čiže považujem to za nevyváženosť v zdravotníckom systéme, aby sme priorizovali jedno zdravotnícke zariadenie pred druhým. Navýšenie v číselnom rozpočte nie je ani tým, aby sa v zdravotníctve šetrilo, lebo už nie je čo šetriť a vďaka len európskym zdrojom, tak ako je sanovaný celý štátny rozpočet, vďaka prostriedkom z Európskej únie je zachránený aj číselne rozpočet ministerstva zdravotníctva. A myslím si, že toto nie je veľké víťazstvo a nie je to veľká a dobrá správa pre občanov, ale ani pre nás pre poslancov. Hovoríme, a to je to, čo možno bolo nutné priznať v štátnom rozpočte, že celkové príjmy pre rok 2010 poklesnú v rozpočte zdravotníctva o 2 %, pretože tam nebolo možné nájsť nejaké úletové číslo, aby sme povedali, že aj v roku 2010 nejako razantne budú rásť príjmy. Zato v roku 2011 a 2012 nám porastú príjmy o 6 %, ale považujem to za veľmi hypotetické číslo. Zdrojov v zdravotníctve nebude nikdy dosť a môžeme urobiť akékoľvek výborné rozpočty, pokiaľ vláda a rezort zdravotníctva nevytvorí štandardy, na základe ktorých by boli transparentné a porovnateľné výdavky pre všetky zdravotnícke zariadenia, aby štátne a neštátne mali rovnaké podmienky, aj keď štát musí garantovať zdravotnú starostlivosť, nemôže vytvárať také nerovnaké podmienky pre poskytovateľov, ako sme ich vytvorili cez minimálnu sieť a priorizovali štátne. Čiže ak nebudú štandardy, je dnes úplne zbytočné hovoriť, či je dosť, alebo málo, alebo veľa zdrojov v zdravotníctve. Pán minister by sa mal tešiť vtedy z rozpočtu, ak by sa naplnilo programové vyhlásenie vlády. Ak by od roku 2007 boli platby za poistencov štátu 5 %, vtedy by vedel oddlžiť zdravotnícke zariadenia, ak by mal štandardy, vedel by zvýšiť aj platy v zdravotníctve, aby dobrí, schopní neodchádzali, ale aby bolo zaujímavé pracovať v zdravotníctve aj na Slovensku. Už by sme dávno boli mali vybudovaný systém informatizácie v zdravotníctve, a tým by sme šetrili prostriedky, pretože by sme ich nevydávali za nadbytočné administratívne úkony. Nemala by každá poisťovňa, každý poskytovateľ svoj systém, ktorý sa nedá preklopiť. A internetizácia zdravotníctva. Bohužiaľ, tu musím povedať za všetky predchádzajúce vlády, ktoré tu boli od roku 1989 a myslím si, že ani žiadna vláda, ani rezort v tejto oblasti neurobil nič. Pán minister, ak by mal 5 % za poistencov štátu, vedel by dať aj lekárom a sestrám lekárskej služby prvej pomoci viac na to, aby sa zachovali služby, aby sa oplatilo týmto lekárom sa zaujímať aj o túto službu, a aby sme nerušili niečo, čo dnes nie je v systéme ani v rezorte vyriešené. Kritika opozičného SMER-u v minulom období skončila vo chvíli, keď sa stal koaličným. Vtedy sa zrušili 20-korunáčky, ale ostali len sľuby, ktoré sa nenahradili nijakými novými návrhmi. Okrem sľubov nezostalo nič, len nejaké poslanecké novely, ktoré obchádzajú inštitút pripomienkového konania, a tým aj dopad na rôzne rezorty. V zdravotníctve sa otvárajú témy, ktoré sú totálne nereálne. Vytváranie nejakého super zákona o zdravotníctve, ktorý je nezrealizovateľný za obdobia pána ministra Valentoviča. Dlhotrvajúca diskusia o jednej verejnoprávnej inštitúcii pre štátnu zdravotnú poisťovňu. Nič sa neudialo. Dnes síce ideme zlučovať štátne zdravotné poisťovne, k tomu sa ešte krátko vrátim. Zásadné zmeny ste sľubovali v záchrankách. Bohužiaľ sa stali len kozmetické úpravy vo financovaní záchraniek a tender dnes v súčasnosti jasne ukazuje a je dôkazom toho, že peniažky z tohto tendra nesmrdia. A urobili ste si výber podľa v úvodzovkách zlého Zajacovho zákona, zlých Zajacových podmienok výberového konania zrazu sú veľmi dobré a milióny a miliardy, ktoré idú do tohto potrebného systému, ale nekontrolovateľného sa vytrácajú v štátnom rozpočte. Aj toto je jeden obrovský objem zdrojov v štátnom rozpočte, ktorý ale nie je špecifikovaný a je spoločne spojený v jednom obrovskom balíku financií. A ešte sa snáď vrátim k zdravotným poisťovniam. Opäť len akýsi sľub a akási kamufláž pri spájaní štátnych zdravotných poisťovní. Kresťanskodemokratické hnutie bolo, je a aj bude za spojenie týchto dvoch, pretože môžu šetriť niektoré zdroje, ale nie systémom, ktorý sa udial teraz po možnosti občanov prehlásiť sa do iných zdravotných poisťovní, keď problémy vzniknú od 1. januára, ktoré signalizujú už zástupcovia jednotlivých zdravotných poisťovní. Štátnym poisťovniam ste pridali transfer 65 miliónov eur, dostanú navyše, ale všetky ostatné poisťovne budú musieť vyjsť z tých zdrojov, ktoré pri znížení percenta za poistencov štátu do tejto zdravotnej poisťovne prídu. Pán minister hovorí, že zdravotníctvo neutrpí  a zdravotná starostlivosť nebude ohrozená. Ale pýtam sa. Kedy dofinancujete výkony, ktoré pacienti dostali, ale niet na to zdrojov v štátnom rozpočte? Čiže vytvárame nerovnaké podmienky pre štátne inštitúcie a pre ostatné neštátne inštitúcie. A preto považujem tento rozpočet len za hypotetickú úvahu pre občana, že je to dobrý rozpočet, keď zdrojov v zdravotníctve je číselne viac, ale v reálnych potrebách a možnostiach zakamuflovaných cez európske zdroje, aby ten rozpočet vyzeral dobre, je zdrojov menej. A obávam sa, tak ako povedal kolega za poslanecký klub, že zdrojov aj v zdravotníctve bude tak na pol roka, ak by sme chceli platiť to, čo sa skutočne v zdravotníctve  urobí. Z týchto dôvodov už nielen z neplnenia sľubov, ktoré ste dali v programovom vyhlásení vlády aj vy pán minister, aj pán predseda vlády nemôže Kresťanskodemokratické hnutie podporiť rozpočet ani v tejto kapitole. (Potlesk.)